EH Bildu Nafarroa talde parlamentarioari atxikitako foru parlamentari Laura Aznal Sagasti andreak idatziz erantzuteko galdera egin du erkidegoetako galdarak berritzeko laguntzei buruz (11-23/PES-00150). Hona Nafarroako Gobernuko Industriako eta Enpresen Trantsizio Ekologiko eta Digitalerako Departamentuko kontseilariak horri buruz ematen dion informazioa:

1. **Zer laguntza ekonomiko eskaintzen ditu Nafarroako Gobernuak galdara edo instalazio termiko zentralizatuak berritzeko?**

1124/2021 Errege Dekretua (167E/2022 Ebazpena) ekonomiaren zenbait sektoretan energia termiko berriztagarrien instalazioak ezartzera dago bideratuta, horien artean sektore publikoan.

Diruz laguntzen ahal dira instalazio termiko berriztagarri berriak jartzeko eta dauden ekoizpen sistemak handitzeko eta ordezteko jarduketak.

Hauek dira laguntzaren hartzaileak:

* Pizgarrien 1. programa: industria sektoreko pizgarriak
* Pertsona fisikoak
* Pertsona juridikoak
* Entitate publikoak
* Elkarteak
* Pizgarrien 2. programa: beste sektore batzuetako pizgarriak, kanpo utzita bizitegien sektorea, 477/2021 Errege Dekretu bidez kudeatzen baita hori.
* Toki entitateak
* Entitate publikoak
* Elkarteak
1. **Ehunekoak eta zenbatekoak bereizten al dira galdara berrien energia-iturri motaren arabera, berriztagarria den edo jatorri fosilekoa den kontuan hartuta?**

Dirulaguntza hori jatorrizko iturri berriztagarriak soilik erabiltzen dituzten instalazioetarako da. Ez dira barne hartzen jatorri fosileko iturriak.

Aplikatzeko tipologiak deialdiaren AI.1 Eranskinean (Diruz lagundu daitezkeen jarduketak.) daude azalduta. Besteak beste, honako hauek: Aerotermia, biomasa, eguzki energia termikoa etab.

Aurrez definitutako programa bietarako, dirulaguntzaren zenbatekoa laguntzaren oinarriaren eta laguntza osagarriaren arteko batura da, deialdiaren III. Eranskinarekin bat definitutako diruz lagundu daitezkeen kostuak kontuan hartuta.

Pizgarrien 1. programarako dirulaguntzaren zenbatekoaren oinarria hauxe izanen da:

|  |  |  |  |
| --- | --- | --- | --- |
|  | **enpresa handietako dirulaguntza oinarriaren %** | **enpresa ertainetako dirulaguntza oinarriaren %** | **enpresa txikietako dirulaguntza oinarriaren %** |
| Pizgarrien 1. programa | % 35 | % 40 | % 45 |

Pizgarrien 2. programarako dirulaguntzaren zenbatekoaren oinarria diruz lagundu daitekeen kostuaren % 70 izanen da.

Azkenik, Erronka Demografikoko udalerrietan gauzatzen diren jarduketen kasuan, diruz lagundu daitekeen kostuari aplikatzen ahalko zaion laguntzaren portzentajea 5 portzentaje puntu handituko da. Hori laguntza osagarri gisa definitzen da.

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2023ko azaroaren 21ean

Industriako eta Enpresen Trantsizio Ekologiko eta Digitalerako kontseilaria: Mikel Irujo Amezaga